Justiits- ja Digiministeerium Teie 28.11.2025 nr 21-1/25/9638-1

[anna.motlik@justdigi.ee](mailto:anna.motlik@justdigi.ee)

[info@justdigi.ee](mailto:info@justdigi.ee) Meie 19.12.2025 nr 4/233

**Tagasiside EL ärikukru teemal**

Lugupeetud Erik Janson!

Eesti Kaubandus-Tööstuskoda (edaspidi: Kaubanduskoda) tänab Justiits- ja Digiministeeriumit võimaluse eest avaldada arvamust Euroopa Komisjoni välja pakutud määruse ettepaneku kohta, millega luuakse Euroopa ettevõtte digikukkur.

Kaubanduskoda toetab üldjoontes eelnõu eesmärki vähendada halduskoormust ja lihtsustada piiriülest asjaajamist läbi ühtse digitaalse raamistiku. Tunnustame püüdlust muuta äritegevus andmepõhiseks ja automatiseerituks. Samas juhime tähelepanu mitmetele kriitilistele aspektile, mis võivad pärssida Eesti ettevõtete konkurentsivõimet ja tekitada põhjendamatuid kulusid.

1. **Ühilduvus Eesti olemasolevate digilahendustega**

Esmalt on Kaubanduskoja hinnangul uue algatuse raames kriitilise tähtsusega tagada täielik ühilduvus Eesti seniste digitaalsete lahendustega. Eesti on investeerinud märkimisväärselt e-identimise (ID-kaart, Mobiil-ID, Smart-ID) ja äriregistri süsteemidesse. Meie hinnangul on oluline, et uus lahendus ei tohi muuta neid investeeringuid kasutuks ega sundida ettevõtjaid loobuma toimivatest süsteemidest. Mõistame, et paljudes EL liikmesriikides puuduvad täna veel toimivad ja usaldusväärsed digitaalsed lahendused, mistõttu võib ühtne EL standard olla suunatud n-ö keskmisele tasemele. Kaubanduskoda on aga seisukohal, et Eesti ei tohi niiöelda uue regulatsiooni tõttu astuda sammu tagasi. Leiame, et et EL ärikukru tehnilised spetsifikatsioonid peavad võimaldama kiiret ja madalate kuludega liidestamist Eesti riikliku infrastruktuuriga, vältides tehnoloogilist tagasiminekut ja dubleerivaid arenduskulusid.

1. **Halduskoormuse ja kulude potentsiaalne kasv**

Leiame, et muudatused võivad potentsiaalselt endaga kaasa tuua ka halduskoormuse ja kulude kasvu, võib tekkida oht, et ettevõtjad peavad hakkama ülal pidama kahte paralleelset süsteemi, ühte EL-i siseseks asjaajamiseks ja teist muu maailma jaoks, kus kehtivad/võivad kehtida teised standardid. Leiame ka, et eelnõus toodud implementeerimiskulud on tõenäoliselt alahinnatud, kuna reaalsed IT-arenduse ja personalikulud süsteemide liidestamisel võivad osutuda kordades suuremaks.

Digilahenduste juurutamisel tuleb arvestada, et need ei tohi suurendada ettevõtete töökoormust ega kulusid ning andmete reaalajas liikumine ei tohi olla eesmärk omaette, vaid peab ettevõtetele looma reaalselt tajutavat väärtust.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

[Ireen.tarto@koda.ee](mailto:Ireen.tarto@koda.ee)